C 214/82
SL
Uradni list Evropske unije
16.6.2023
sreda 18. januarja 2023
C. ker je usklajenost notranjih in zunanjih politik EU nepogrešljiv del verodostojne in učinkovite politike EU na področju človekovih pravic;
D.
ker je Unija trdno prepričana v multilateralizem, svetovni red, ki temelji na pravilih in spoštovanju mednarodnega prava in demokratičnih postopkov, ter niz univerzalnih vrednot, načel in norm, vključno s tistimi iz ustanovne listine OZN, ki usmerjajo države članice OZN in njihove medsebojne odnose, in jih v celoti podpira;
E. ker je enakost spolov temeljna vrednota EU; ker sta pravici do enakega obravnavanja in nediskriminacije temeljni pravici, zapisani v Pogodbah in Listini, ter bi ju bilo treba v celoti spoštovati; ker je v skladu s členom 3 Listine pravica do osebne celovitosti bistvenega pomena; ker bi zato morali načelo enakosti spolov in presečni pristop izvajati in ju vključiti kot horizontalno načelo pri vseh dejavnostih in politikah EU;
F. ker porast avtoritarizma, neliberalizma, populizma in kršitev človekovih pravic po svetu ogroža svetovni red, ki temelji na pravilih, ter vrednote in načela, na katerih temelji Unija; ker po indeksu demokracije za leto 2021 trenutno manj kot polovica svetovnega prebivalstva (45,7 %) živi v neki vrsti demokracije, več kot 37 % prebivalstva pa v avtoritarnih režimih;
G.
ker je terorizem še vedno ena največjih groženj mednarodnemu miru in varnosti ter očitna kršitev človekovih pravic in temeljnih svoboščin;
H. ker je pandemija covida-19 povzročila nazadovanje na področju varstva človekovih pravic po svetu, kar je posledica instrumentov in politik, ki se uporabljajo pod pretvezo upočasnitve širjenja virusa in so bili v številnih primerih povezani z izgubo državnih demokratičnih načel v številnih državah;
I.
ker so okoljske izredne razmere, vključno s tistimi, ki so posledica podnebnih sprememb in krčenja gozdov, vzrok za kršitve človekovih pravic in ne prizadenejo le ljudi v njihovi neposredni bližini, temveč vse človeštvo; ker se je v zadnjih letih povečalo število umorov, napadov in drugih oblik nasilja zoper ljudi, ki zagovarjajo človekove pravice, okolje in dostop narodov do njihovih zemljišč in naravnih virov; ker sta spreminjanje podnebja in degradacija okolja nujna in medsebojno povezana izziva, ki sta podlaga za trajnostni razvoj in tudi uveljavljanje človekovih pravic na svetovni ravni;
J. ker lahko energetska kriza skupaj s proizvodno krizo, s katero se sooča Evropa, poveča revščino in ranljivost v Evropi, kar bi lahko škodljivo vplivalo na človekove pravice;
K. ker kršitve pravic do svobode misli, vesti in veroizpovedi, vključno s pravico do verovanja ali neverovanja, izražanja teističnih, agnostičnih ali ateističnih stališč, spreminjanja ali opustitve vere ter javnega izražanja svoje vere, povzročajo zatiranje, konflikte in vojne po svetu;
Splošni trendi in svetovni izzivi za demokracijo in človekove pravice
1. ponovno potrjuje univerzalnost in nedeljivost človekovih pravic ter neodtujljivo dostojanstvo vsakega človeka; v zvezi s tem poudarja, da je trdno zavezan reševanju izzivov na področju človekovih pravic v EU in po vsem svetu, ter ponovno poudarja dolžnost EU in njenih držav članic, da si prizadevajo za vodilno vlogo v svetu pri spodbujanju in varstvu človekovih pravic, temeljnih svoboščin in demokracije v skladu s temeljnimi vrednotami Unije;
2. vztraja, da mora biti varstvo človekovih pravic, temeljnih svoboščin in dostojanstva vsakega človeka temelj zunanje politike Unije; odločno spodbuja Unijo, naj si v ta namen prizadeva za trajno in ambiciozno zavezo, da bo varstvo človekovih pravic na poenostavljen način postalo osrednji del vseh politik EU in da se bo okrepila skladnost med notranjimi in zunanjimi politikami EU na tem področju;